'En gruppe flygtninge har inviteret TV 2 NYHEDERNE indenfor i deres midlertidige hjem, en nedlagt skolefritidsordning i landsbyen Hammer i Næstved Kommune. De vil fortælle os, at de på trods af, nu er kommet til et sikkert land, er frustrerede over tilværelsen i Danmark. De vil endda fraråde andre flygtninge, at tage hertil'.

Sådan lyder det i en artiklen 'Modløs flygtning: Ville forlade Danmark, hvis jeg kunne', som blev publiceret mandag. En artikel, der kom i forlængelse af artiklen 'Flygtninge i Hammer: - Vi lever i et fængsel, og vi føler os helt isolerede', som blev bragt på TV 2 søndag.

Efterfølgende er et opslag blev delt flittigt på de sociale medier. Heri stod der blandt andet: 'Med manipulerende spørgsmål blev fire timer klippet ned til 30 sekunder med fuldt fokus på alle de negative sætninger'.

TV 2's journalist valgte efterfølgende at reagere på Facebook med dette indlæg:

Jeg tillader mig hermed at præcisere, da Natan Ravn desværre skriver en del usandheder i sit indlæg.

Jeg er en af de journalister, som bliver anklaget for at have lavet dårlig journalistik og manipulation.

Jeg og min kollega, og ikke Natan Ravn, interviewede flygtningene i Hammer og vores oplevelser og vores råbånd, giver altså et helt andet billede af livet i huset, end det Natan Ravn forsøger at give.

Natan Ravn skriver, at flygtningene fortalte om deres glæde ved at bo i Hammer, og at vi med "manipulerende spørgsmål” klippede "fire timers interview ned til 30 sekunder med fuldt fokus på alle negative sætninger.”

Det er simpelthen ikke rigtigt, og det vil jeg gerne bevise. Derfor inviterer jeg hermed Natan Ravn ind på TV 2, og så kan vi sammen gennemgå og høre samtlige interviews, vi lavede i Hammer. Så vil han ved selvsyn kunne konstatere, at flygtninge ikke er glade for at bo i Hammer, og at de ikke på noget tidspunkt, fortæller om glæden ved at bo i byen.

Dagen efter vi lavede interviewet med flygtningene, havde jeg en længere samtale med Natan Ravn, hvor jeg fortalte ham lige præcis, hvad flygtningene sagde til os, nemlig at de syntes, det var trist at bo i Hammer. Jeg konfronterede ham med flygtningenes udsagn, og bad ham forholde sig til det. Natan Ravn har altså vidst, hvad der var på vej, derfor har det ikke kunnet komme som en overraskelse for ham, hvad historierne fra Hammer ville handle om.

Det er mig derfor en gåde, hvorfor Natan Ravn har skrevet sit indlæg, når han vidste præcist, hvad flygtningene havde sagt.

Jeg skal ikke gøre mig klog på, hvorfor det har været nødvendigt for ham. Jeg kan blot konstatere, at Natan Ravn udlejer sit hus til kommunen og på den måde er økonomisk afhængig af, at der bor flygtninge i det. Hvis kommunen pludselig vælger ikke at anbringe flygtninge i hans hus længere, ville Natan Ravn miste sin lejeindtægt.

Jeg hører gerne fra dig Natan, du har mit nummer.

Vh Niels Lykke Møller

Trækker opslag tilbage

Efterfølgende har TV 2 været i kontakt med Natan Ravn, der nu vil trække sit opslag tilbage.

- Jeg har lige talt med mine beboere, og jeg vil gerne undskylde for det, jeg har skrevet i mit opslag. Jeg er ked af, at det er kommet så vidt, og jeg erkender, at en del af det jeg har skrevet, ikke er rigtigt, siger han og uddyber:

- Som jeg kan forstå, er det et generelt problem over hele landet, at der er utilfredshed blandt flygtninge ude i kommunerne. Det er altså ikke kun hos ”mine” flygtninge, den er gal. Jeg trækker derfor opslaget tilbage med det samme. Man bliver klogere med årene.

Natan Ravn vil meget gerne komme forbi og se interviewene igennem og få en snak med TV 2’s journalist. Der bliver arbejdet på at få en aftale på plads.